Il-koalizzjoni Seaweed for Europe tistma li d-domanda Ewropea għall-ħaxix tal-baħar tista’ tiżdied minn madwar 270 000 tunnellata fl-2019 għal 8 miljun tunnellata fl-2030 u tilħaq valur ta’ EUR 9 biljun fl-2030 fis-setturi kollha, bil-bijostimulanti tal-għalf, tal-ikel u tal-pjanti (prodotti fertilizzanti) ikunu l-akbar. Tali żieda fil-produzzjoni tista’ toħloq madwar 85 000 impjieg, tneħħi eluf ta’ tunnellati ta’ fosforu u nitroġenu mill-Ibħra Ewropej kull sena, timmitiga sa 5,4 miljun tunnellata ta’ emissjonijiet tas-CO2 fis-sena u ttaffi l-pressjoni fuq l-art16.

(2)it-titjib fl-ambjent kummerċjali,

(3)l-eliminazzjoni tal-lakuni fl-għarfien, fir-riċerka, fit-teknoloġija u fl-innovazzjoni, u

(4)ż-żieda fis-sensibilizzazzjoni soċjali u l-aċċettazzjoni mis-suq tal-algi u tal-prodotti bbażati fuq l-algi fl-UE.

L-azzjonijiet deskritti f’din il-Komunikazzjoni huma maħsuba li jiġu pprovati b’mod koordinat. Dawn se jiġu implimentati f’kollaborazzjoni mill-qrib mal-Istati Membri u mal-partijiet ikkonċernati rilevanti.

Sabiex jiġu implimentati l-azzjonijiet previsti f’din il-Komunikazzjoni, ġie allokat ċertu finanzjament u xi azzjonijiet relatati mal-algi f’Orizzont Ewropa diġà ngħalqu jew għadhom għaddejjin. Il-Kummissjoni se tkompli teżamina l-opportunitajiet sabiex tinkorpora azzjonijiet relatati mal-algi fis-sejħiet ta’ finanzjament imsemmija hawn fuq u f’sejħiet ta’ finanzjament oħrajn.

4.1.It-titjib tal-qafas ta’ governanza u tal-leġiżlazzjoni

Bħalissa, ċerta leġiżlazzjoni tal-UE tapplika għall-kultivazzjoni tal-ħaxix tal-baħar fil-baħar jew għall-kultivazzjoni tal-algi fuq l-art, eż. il-leġiżlazzjoni dwar is-sikurezza tal-ikel jew tal-prodotti fertilizzanti (l-Illustrazzjoni 5). Madankollu, teżisti frammentazzjoni konsiderevoli f’oqsma fejn ma hemm l-ebda qafas regolatorju fil-livell tal-UE u regolamenti nazzjonali differenti, skont iċ-ċirkostanzi speċifiċi tas-settur tal-UE, (eż. dwar il-liċenzjar, l-aċċess għall-ispazju tal-baħar, l-ispeċijiet li għandhom jiġu mrobbija).

Għalhekk, is-settur tal-algi tal-UE jeħtieġ governanza koerenti u simplifikata madwar l-UE, inklużi proċeduri simplifikati u qafas ta’ monitoraġġ u kwalità, bil-għan aħħari li jitqiegħdu fis-suq prodotti bbażati fuq l-algi tal-bijomassa miksuba b’mod sostenibbli u sikuri. L-azzjonijiet għal dan il-għan jistgħu jinkludu l-iżvilupp ta’ sett ta’ għodod ġdid tal-bdiewa tal-algi għall-kultivazzjoni tal-algi fl-Istati Membri, imfassal apposta għall-kundizzjonijiet tal-kultivazzjoni f’baċiri tal-baħar differenti, u l-promozzjoni tal-integrazzjoni ta’ dispożizzjonijiet relatati mal-algi fl-oqfsa ta’ governanza nazzjonali (eż. pjanijiet spazjali marittimi) u strateġiji (eż. strateġiji għall-bijoekonomija). Azzjoni speċifika għandha tiffoka fuq modi kif dawk li jrabbu l-algi għandhom jiffaċilitaw l-aċċess għall-ispazju tal-baħar għall-kultivazzjoni tal-algi u jiffaċilitaw il-kisba tal-liċenzji tat-trobbija tal-algi (eż. billi jibnu fuq id-dokument ta’ gwida għall-aċċess għall-ispazju previst fil-Linji gwida strateġiċi għall-akkwakultura tal-UE, il-kondiviżjoni ta’ prattiki tajbin permezz tal-metodu miftuħ ta’ koordinazzjoni għall-akkwakultura, eċċ.).

Il-Kummissjoni se tħeġġeġ ukoll lill-Istati Membri jinkludu l-kultivazzjoni tal-algi fil-pjanijiet spazjali nazzjonali/reġjonali tagħhom skont id-Direttiva dwar l-Ippjanar tal-Ispazju Marittimu li tippromwovi l-iżvilupp sostenibbli u tħeġġeġ il-koeżistenza ta’ setturi differenti fiż-żona tal-baħar. Governanza aħjar tinvolvi wkoll l-iżvilupp ta’ standards industrijali ġodda jew imtejba għall-prodotti tal-algi u l-kunsiderazzjoni li jsiru l-bidliet legali meħtieġa.

Il-Kummissjoni se: 1)mill-2023 u f’kollaborazzjoni mill-qrib mal-partijiet ikkonċernati rilevanti, tiżviluppa sett ta’ għodod ġdid għal dawk li jrabbu l-algi; 2)taħdem mal-Istati Membri sabiex tiffaċilita l-aċċess għall-ispazju tal-baħar, tidentifika l-aħjar siti għat-trobbija tal-ħaxix tal-baħar u tinkludi t-trobbija tal-ħaxix tal-baħar u l-użu multiplu tal-baħar fil-pjanijiet tal-ispazju marittimu; 3)sa tmiem l-2026, flimkien mal-Kumitat Ewropew għall-Istandardizzazzjoni (CEN), tiżviluppa metodi standard ta’ ttestjar, kwantifikazzjoni u estrazzjoni għall-ingredjenti u l-kontaminanti tal-algi; 4)sa tmiem l-2026, flimkien mas-CEN, tiżviluppa standards tal-bijofjuwils mill-algi u metodoloġija ta’ ċertifikazzjoni għall-prodotti tal-bijofjuwils mill-algi li għandhom jintużaw f’diversi setturi tat-trasport, b’mod partikolari t-trasport ta’ vetturi kbar bit-triq, bl-avjazzjoni u bil-baħar; 5)mill-2023, tivvaluta l-potenzjal tas-suq, l-effiċjenza u s-sikurezza tal-materjali bbażati fuq l-algi meta jintużaw fi prodotti fertilizzanti u l-ħtieġa li jiġi emendat ir-Regolament (UE) 2019/1009 dwar il-prodotti fertilizzanti tal-UE sabiex jiġu inklużi materjali bbażati fuq l-algi. Il-Kummissjoni tistieden lill-Istati Membri jissimplifikaw il-proċeduri nazzjonali ta’ liċenzjar u l-governanza għall-kultivazzjoni tal-algi.

4.2.Appoġġ għat-titjib tal-ambjent tan-negozju

Xenarju tan-negozju li jiffunzjona mingħajr xkiel u li jiffjorixxi u ambjent tal-baħar b’saħħtu huma kruċjali għat-tkabbir effettiv ta’ settur tal-algi riġenerattiv. L-ambjent tan-negozju mtejjeb se jżid il-kollaborazzjoni tal-industrija tal-UE fi ħdan l-UE u mal-industriji tal-algi ta’ pajjiżi li jmissu mal-UE sabiex jitħejjew applikazzjonijiet tal-ikel ġdid, meta xieraq u jiġu skoperti speċijiet li jintużaw bħala ikel tradizzjonali fl-Istati Membri. Dan għandu jirriżulta wkoll fi speċijiet ġodda ta’ algi li jiddaħħlu fis-suq tal-UE, u b’hekk tiżdied il-varjetà f’dak is-suq ta’ speċijiet ta’ algi li għandhom jintużaw bħala ikel jew għalf jew għal skopijiet oħrajn.

Il-produzzjoni tal-algi għandha tiġi promossa permezz ta’ mekkaniżmi ta’ finanzjament differenti bħala mod ta’ kif għandhom jiġu ddiversifikati l-attività ekonomika u s-sorsi ta’ introjtu għall-komunitajiet fiż-żoni kostali u rurali. B’mod partikolari, il-Kummissjoni se tħeġġeġ u tappoġġa r-riorjentazzjoni tal-karrieri tas-sajjieda lejn it-trobbija riġenerattiva tal-oċeani permezz ta’ proġetti pilota.

Għandu jiġi pprovdut appoġġ immirat għal intrapriżi żgħar u ta’ daqs medju (SMEs) innovattivi li jagħmlu l-aħjar użu mill-intelliġenza tas-suq u jsaħħu l-kapaċitajiet tal-investituri sabiex jimmobilizzaw il-kapital għal negozji/teknoloġiji b’potenzjal għoli, iħejju pakketti ġodda ta’ coaching dwar is-sostenibbiltà għall-SMEs, u jipprovdu assistenza teknika sabiex titħaffef il-kooperazzjoni bejn negozju u ieħor (B2B). L-użu u l-estrazzjoni possibbli ta’ nutrijenti derivati minn prodotti bbażati fuq l-algi, u l-inklużjoni ta’ prodotti bbażati fuq l-algi fl-oqfsa tat-tikkettar ekoloġiku u tal-akkwist ekoloġiku, għandhom jiġu vvalutati wkoll.

Il-Kummissjoni se: 6)mill-2023 u flimkien mal-industrija tal-algi, teżamina s-suq tal-algi u tipproponi mekkaniżmi li jistimulaw is-suq sabiex jappoġġaw u jippromwovu t-trasferiment tat-teknoloġija mir-riċerka għas-suq; 7)sa tmiem l-2024, abbażi tal-prattiki tajbin, l-indikaturi tal-għalf u informazzjoni rilevanti oħra tiżviluppa gwida speċifika sabiex tippromwovi s-sostituzzjoni tal-għalf ibbażat fuq il-ħut b’għalf ibbażat fuq l-algi; 8)taħdem mal-industrija tal-algi u mal-Istati Membri sabiex: A.tidentifika alternattivi validi u sikuri għall-użu tan-nutrijenti u tas-CO2 minn diversi sorsi għall-kultivazzjoni tal-mikroalgi u għaċ-ċertifikazzjoni organika; B.tippromwovi l-estrazzjoni tan-nutrijenti mill-bijomassa tal-algi C.tappoġġa l-valutazzjoni taċ-ċiklu tal-ħajja tal-impatt ambjentali u klimatiku tal-kultivazzjoni u l-produzzjoni tal-algi billi tqis l-iżvilupp ta’ metodoloġiji u indikaturi ta’ monitoraġġ sabiex jitkejlu l-impatt ambjentali u s-sostenibbiltà tal-kultivazzjoni tal-ħaxix tal-baħar; 9)tiffinanzja, fl-2023/2024, proġett(i) pilota li jappoġġa(w) ir-riorjentazzjoni tal-karrieri tas-sajjieda mis-sajd għat-trobbija riġenerattiva tal-oċeani; 10)issaħħaħ l-appoġġ immirat għal SMEs innovattivi u għal proġetti fis-settur tal-algi permezz tal-attivitajiet mtejba tal-Pjattaforma BlueInvest; 11)mill-2023, tiffaċilita l-kooperazzjoni bejn il-baċiri tal-baħar u bejn il-makroreġjun billi jiġu promossi sħubijiet interreġjonali innovattivi (eż. il-bijoekonomija blu, b’enfasi fuq l-algi), permezz ta’ strateġiji ta’ speċjalizzazzjoni intelliġenti u l-Pjattaforma tal-Ekonomija Blu Sostenibbli 3S.

4.3.L-eliminazzjoni tal-lakuni fl-għarfien, fid-data, fit-teknoloġija u fl-innovazzjoni

L-iżviluppi teknoloġiċi, l-innovazzjoni u għarfien aħjar huma kruċjali sabiex tingħata spinta lill-kultivazzjoni u lill-produzzjoni riġenerattivi tal-algi fl-UE. Id-disponibbiltà ta’ informazzjoni affidabbli dwar is-settur tal-algi tal-UE, inkluża data soċjoekonomika u ambjentali, bħalissa hija limitata. Dan inaqqas ir-ritmu tal-iżvilupp u l-integrazzjoni tas-swieq tal-produzzjoni tal-algi. Id-determinazzjoni tal-potenzjal tal-algi li jikkontribwixxu għall-ilħuq tal-għanijiet tal-Patt Ekoloġiku Ewropew tirrikjedi sforz ta’ riċerka kollaborattiva mmirat li jista’ jiġi pprovdut mill-programm Orizzont Ewropa tal-UE, inkluż permezz ta’ sejħiet iddedikati għal Sħubija Sostenibbli dwar l-Ekonomija Blu u l-EU Mission: Restore Our Ocean and Waters by 2030.

Il-metodi ewlenin tal-produzzjoni tal-algi jinsabu fil-proċess li jiġu żviluppati (ara l-Illustrazzjoni 6), iżda hemm bżonn li jiġi żviluppat tagħmir innovattiv sabiex tiżdied il-produttività fis-settur tal-algi u tittejjeb il-kwalità tal-prodotti bbażati fuq l-algi. Tali tagħmir jista’ jinkludi sistemi ta’ kultivazzjoni u pproċessar fuq skala kbira (possibbilment awtomatizzati), sondi ta’ monitoraġġ b’sistemi ta’ kontroll-kmand, eċċ. li jistgħu jnaqqsu t-telf imprevedibbli tal-bijomassa u l-kostijiet lavorattivi. It-tagħmir innovattiv jista’ jkollu wkoll rwol kruċjali fit-titjib tal-proċessi downstream, bħall-bijoraffineriji għat-trattament tal-bijomassa kollha tal-makroalgi u tal-mikroalgi, mhux biss volum żgħir ta’ komponenti attivi filwaqt li l-bqija tal-bijomassa tinħela. Hemm ukoll ħtieġa li jitneħħew l-ostakli sistemiċi għall-innovazzjoni u li jitħaffef l-aċċess għas-suq għal prodotti bbażati fuq l-algi.

Għandu jinkiseb ukoll għarfien aħjar dwar l-impatti ambjentali tal-ħsad tal-ħaxix tal-baħar u l-ammonti tal-ħaxix tal-baħar li jinġieb fuq il-kosta tal-UE, sabiex jiġi vvalutat liema ammont ta’ din it-tip ta’ bijomassa jista’ jipprovdi opportunitajiet kummerċjali sostenibbli għall-kumpaniji tal-UE. Is-settur tal-kultivazzjoni tal-algi ċertament jibbenefika minn approċċ ċentralizzat madwar l-UE għaż-żamma tar-razez Ewropej tal-ħaxix tal-baħar. Dan l-approċċ jgħin ukoll fil-konservazzjoni tal-bijodiversità tal-ħaxix tal-baħar.